Pseudochelonarium

Pseudochelonarium er en slekt av biller som lever i varme strøk, de mangler i Europa. De lever mellom forskjellige slags råtnende plantedeler, og en del arter er knyttet til maur eller termitter. Billene er små til middelsstore, avlange, og kan trekke beina helt inn til kroppen slik at de ligner på frø. I så måte ligner de på familien halvsmellere (Throscidae), som de imidlertid ikke er i nær slekt med.

Utseende 
Små til middelsstore (4,5-7,5 millimeter), avlange, noe flate biller. Beina og antennene kan legges inn i furer på undersiden slik at overflaten blir helt jevn, billene ligner da på frø. Oversiden er mer eller mindre hårete. Hodet er lite, og ofte dekket av brystskjoldet slik at det ikke er synlig sett ovenfra. Fasettøynene er utstående, med fine fasetter, uten hår. Overkjevene (mandiblene) er redusert. Antennene er 11-leddete, middels lange, trådformede, sagtakkede eller kamformede. Brystskjoldet (pronotum) er omtrent så bredt som dekkvingene, omtrent halvsirkelformet sett ovenfra, med en skarp sidelist. Dekkvingene er parallellsidige eller bredest i fremre halvdel. Beina er forholdsvis korte, særlig frambeina er kraftige. Føttene er 5-leddete, det tredje leddet er delt i to lange lober, det fjerde leddet ganske lite. Larvene er omtrent sylindriske, litt smalere mot bakenden, sterkt pigmentert og sklerotisert (harde). Overflaten er mer eller mindre ru, kornete eller dekket av små knøler. De fleste leddene har en spirakel (åndehull) på hver side, bak denne sitter to børster. Det er også en klynge med børster øverst på siden av hvert segment, ellers mangler de hår. Hodekapselen er ganske stor og velutviklet, med små overkjever (mandibler).

Levevis 
Larvene er funnet i mange ulike habitater, vanligvis i nærheten av råtnende plantemateriale i en eller annen form. De er funnet i løvstrø, i planterusk rundt roten av orkidéer, knyttet til planter som ha maurkolonier inne i seg, i døde grener og av og til under barken på døde trær. En del arter finnes bare knyttet til maur (såkalte myrmekofiler) eller termitter. Det er ikke kjent hva de spiser. Chelonariidene lever bare i varme områder, og har flest arter i Sør-Amerika.

Utbredelse 
Slekten er vidt utbredt fra India i vest til Ny-Guinea i øst.

Systematisk inndeling 

 Ordenen biller, Coleoptera
 Underordenen Polyphaga
 Overfamilien mudderbiller (Dryopoidea)
 Familien Chelonariidae
 Slekten Pseudochelonarium Pic, 1916 
 Pseudochelonarium adspersum (Chevrolat, 1880)
 Pseudochelonarium assamensis Méquignon, 1935
 Pseudochelonarium aureovestitum Méquignon, 1935
 Pseudochelonarium conspersum (Reitter, 1881)
 Pseudochelonarium dohertyi Méquignon, 1935
 Pseudochelonarium hirsutum Pic, 1916
 Pseudochelonarium irroratum (Reitter, 1886)
 Pseudochelonarium japonicum (Nakane, 1963)
 Pseudochelonarium kalimantanense Paulus, 1969
 Pseudochelonarium maculosum Pic, 1927
 Pseudochelonarium orientale (Reitter, 1880)
 Pseudochelonarium sinuaticolle Pic, 1935
 Pseudochelonarium stylops Méquignon, 1935
 Pseudochelonarium subhirtum Méquignon, 1935
 Pseudochelonarium subovatum Pic, 1928
 Pseudochelonarium yakushimanum (Nakane, 1963)

Eksterne lenker 

 

Biller
Biller formelt beskrevet i 1916